În ceea ce privește rata (ratele) de eroare preconizată(e), în etapa de elaborare a propunerilor legislative scopul este de a menține rata de eroare sub pragul de 2 %. Un prag de semnificație diferit ar putea face obiectul unor discuții de la caz la caz în lumina dezbaterii legislative, și anume atunci când autoritatea legislativă nu susține (pe deplin) propunerile de simplificare a programului și/sau limitează controalele, fapt care ar putea avea consecințe asupra ratei de eroare preconizate. În acest caz, ar fi nevoie de o abordare coordonată.

Activitățile legate de politica în materie de concurență vor fi puse în aplicare în conformitate cu obiectivul privind piața internă. Având în vedere bugetul limitat, serviciile responsabile aplică, din motive de eficiență, un circuit financiar centralizat, cu un puternic rol de sprijin financiar. Circuitul respectă cerințele de bază din Regulamentul financiar și permite detectarea și corectarea greșelilor chiar în cursul procesului de tranzacționare.

Se estimează că costurile controalelor se vor ridica la 3-5 % din totalul cheltuielilor.

Obiectivul este acela de a menține rata de eroare sub pragul de 2 %. Riscul de eroare la închidere este stabilit la 0,5 %.

Elementele programului referitoare la competitivitatea întreprinderilor și a IMM-urilor vor fi puse în aplicare de către o agenție executivă.

Un sistem de control intern eficace din punctul de vedere al costurilor va fi asigurat de ordonatorul de credite responsabil, de la care se poate aștepta să mențină riscul de eroare sub 2 %, pe o bază anuală și pe durata programului; scopul final este atingerea unui nivel rezidual de eroare sub 2 % la închiderea programelor multianuale, o dată ce a fost luat în considerare impactul financiar al tuturor auditurilor și al tuturor măsurilor corective și de recuperare.

Auditul ex post are scopul de a oferi o imagine justă și fiabilă asupra riscului de eroare și de a examina în mod eficient și eficace indiciile de fraudă. Controalele ex ante ale propunerilor înainte de semnarea acordului de grant și clarificarea normelor de eligibilitate nu ar trebui să mărească în mod semnificativ perioada de încheiere a unui contract. Se vor efectua controale pentru a determina rata medie de eroare reprezentativă care va rămâne în pofida desfășurării de cursuri de formare, a controalelor ex ante și a corecțiilor. Ordonatorii delegați prezintă anual un raport cu privire la costurile și beneficiile controalelor și Comisia raportează autorității legislative în cadrul revizuirii la jumătatea perioadei cu privire la nivelul de neconformitate care ar putea fi atins.

În ceea ce privește elementele programului privind piața internă a bunurilor și serviciilor, achizițiile publice, supravegherea pieței și standardizarea, costurile controalelor sunt estimate la 8-10 % din totalul cheltuielilor.

Aceste costuri ridicate ale controalelor sunt explicabile prin faptul că cea mai mare parte a bugetului este cheltuită în contextul achizițiilor publice și al granturilor pentru acțiuni de mică amploare, neputând beneficia de economiile de scară. Serviciile responsabile vor continua să reflecteze asupra unor posibile simplificări ale procedurilor financiare, cu scopul de a reduce nivelul controlului, menținând în același timp un nivel adecvat și obligatoriu din punct de vedere juridic.

Având în vedere experiența dobândită cu ocazia punerii în aplicare a obiectivului privind lanțul alimentar în cadrul programului precedent și luând în considerare principalele caracteristici de concepție ale noului program, s-a evaluat că riscurile legate de punerea în aplicare a programului vor rămâne relativ stabile. Se estimează că costurile cu controalele se vor ridica la aproximativ 4-6 % din totalul cheltuielilor. Datorită combinației de granturi și achiziții publice, controale ex ante și ex post, precum și controale ale documentelor și audituri la fața locului, se așteaptă ca rata de eroare reziduală medie cuantificabilă să rămână sub 2 %.

Strategia de control pentru activitățile desfășurate în cadrul obiectivului specific al programului în domeniul statistic vizează să mențină riscul de neconformitate sub pragul de semnificație de 2 %, ceea ce este în concordanță cu pragul cantitativ de semnificație standard al Comisiei Europene. Sistemul de control intern, inclusiv costurile acestuia, este considerat adecvat pentru atingerea acestui obiectiv. Complementaritatea între controalele ex ante și ex post obligatorii va fi asigurată pentru a se evita suprapunerea eforturilor și pentru a permite controale eficiente din punctul de vedere al costurilor. Eurostat consideră că acoperirea costurilor tuturor controalelor va necesita aproximativ 14 % din bugetul programului. Raportul cost-beneficiu este influențat, în principal, de amploarea relativ limitată a tranzacțiilor pentru granturi și achiziții publice, necesitând, cu toate acestea, punerea în aplicare a unui set complet de controale.

Beneficiile controalelor (pe lângă asigurarea conformității cu dispozițiile de reglementare) includ creșterea raportului calitate-preț, efectele disuasive, sporirea eficienței și îmbunătățirea sistemului.